L. Žitňanská, poslankyňa: (2009-06-16):
Musím povedať a chcem, aby to opakovane zaznelo, že pozmeňujúce návrhy, ktoré pôvodne pripravila mimovládna organizácia VIA IURIS, ktoré nakoniec po viacerých rokovaniach na pôde ústavnoprávneho výboru dospeli do takého znenia, ktoré boli prijateľné viac-menej naprieč politickému spektru a myslím si, že  návrh v tej podobe, v akej bol schválený, je dobrý. Pokiaľ ide o pripomienku pána prezidenta budem oponovať pánovi spravodajcovi v tom, keď ich označil za technické. Nepovažujem tú pripomienku za technickú. Pripomienka pána prezidenta spočíva v tom, že ako v zákone o majetku obcí, tak v zákone o majetku vyšších územných celkov sa v časti, kde sa hovorí o verejných súťažiach na predaj majetku obcí a VÚC vypúšťa veta, že obec, VÚC prevedie majetok na toho uchádzača, ktorý ponúkne najvyššiu cenu. Ide o kritérium, ktoré je jednoznačne objektívnym kritériom a je dané do zákona práve kvôli tomu, aby verejné súťaže nemohli byť robené takým spôsobom, že budú dominovať subjektívne kritériá pred kritériami objektívnymi a jediným naozaj objektívnym kritériom je cena. Oponujem zdôvodneniu pána prezidenta, nemyslím si, že táto právna úprava je v rozpore so všeobecnou právnou úpravou verejných súťaží v Obchodnom zákonníku, pretože v tomto prípade ide o špeciálnu právnu úpravu, ktorá bude mať prednosť pred všeobecnou právnou úpravou. Oponujem aj ZMOS-u a Únii miest, ktoré tvrdia, že takáto úprava im berie kompetencie alebo znemožní práve zohľadňovať aj iné kritériá a že nie je to vždy cena, ktorá musí byť tým najsprávnejším a najrozhodujúcejším kritériom, pretože dovolím si tvrdiť, že na zohľadnenie iných aspektov, verejnoprospešných cieľov a podobne je nástrojov dosť od samotného rozhodnutia, či predať majetok, alebo nie až cez územný plán až k tomu, ako sa dajú nastaviť kritériá do verejnej súťaže tak, aby potom naozaj to rozhodujúce kritérium mohlo byť objektívne kritérium. A čo považujem za veľmi dôležité, cena vygenerovaná vo verejnej súťaži je jedna z možných a akceptovaných spôsobov generovania ceny, ktorá je v súlade aj s pravidlami štátnej pomoci. V každom prípade chcem povedať z týchto dôvodov, aby sa tá právna úprava nestala  „gumovejšia“ a nedala priestor pre subjektívne rozhodovanie o predaji majetku obcí. Ja nebudem hlasovať za pripomienku pána prezidenta. Zároveň chcem ale povedať, že aj keby táto snemovňa schválila pripomienku pána prezidenta, treba upozorniť všetky obce a mestá aj vyššie územné celky, že stále platia pravidlá štátnej pomoci, a pokiaľ ide o predaj majetku podnikateľským subjektom, aj tak nemôžu predať ten majetok pri zohľadnení akýchkoľvek iných kritérií, pretože by porušili pravidlá štátnej pomoci. Čiže tá trhovo vygenerovaná cena je tam aj tak nevyhnutnosťou, pretože v opačnom prípade by bol porušený iný právny predpis. Práve preto, že som presvedčená, že naozaj tento zákon posúva štandardy nakladania s majetkom obcí a vyšších územných celkov, chcem povedať za seba a myslím si, že aj kolegovia z SDKÚ – DS sa k tomuto názoru pripoja, že tento návrh zákona v druhom čítaní podporím. Ja budem hlasovať proti pripomienke pána prezidenta, ale zákon ako celok v každom prípade podporím. Ďakujem pekne.